Bejaarde in kattebak toegesluit tydens huisroofArgieffoto: SAPD/Facebook Lt.kol. Thandi Mbambo, woordvoerder van die polisie, het gesê die polisie is Sondag omstreeks 01:20 na die vrou se huis ontbied nadat ŉ buurman van die vrou onraad vermoed het. “Die bejaarde vrou is in die kattebak van haar motor in die motorhuis gevind.” Volgens Mbambo het twee mans toegang tot die huis verkry waarna hulle na die vrou se slaapkamer is. “Hulle het haar wakker gemaak en haar bankkaart en PIN-kode geëis. Sy het vir hulle die kaart gegee waarna die verdagtes haar in die kattebak toegesluit het en met die motor se sleutels gevlug het.” Mbambo het gesê die verdagtes is dieselfde oggend omstreeks 05:00 by hul wonings in hegtenis geneem. “Een van die verdagtes het tydens ondervraging uitgewys waar hy van die sleutels ontslae geraak het en ook die tweede verdagte uitgewys. Daar is ook beslag gelê op kontant wat uit die bejaarde vrou se bankrekening onttrek is.” Die verdagtes, 37 en 40 jaar oud, sal Dinsdag in die Reddersburg-landdroshof verskyn op aanklag van huisroof. Volgens Mbambo is die vrou ongedeerd.